নিজস্ব প্রতিবেদন: রাজ্যের ১৮ জেলার সরকারি হাসপাতাল মিলিয়ে বকেয়া প্রায় ২০ কোটি টাকার বিদ্যুতের বিল। চোখ কপালে উঠলেও এটাই সত্যি।  স্বাস্থ্য দফতরকে নোটিস পাঠিয়েছে ওয়েস্ট বেঙ্গল স্টেট ইলেকট্রিসিটি ডিস্ট্রিবিউশন কোম্পানি লিমিটেড। সংশ্লিষ্ট জেলার সিএমওএইচ-দের বিল মেটানোর নির্দেশ দিয়েছে স্বাস্থ্য দফতর।  ১৮ টি জেলার সরকারি হাসপাতালে বকেয়া প্রায় ২০ কোটি টাকার বিদ্যুতের বিল। ২৮ ফেব্রুয়ারি পর্যন্ত এই বিল বাকি রয়েছে বলে  স্বাস্থ্য দফতরকে চিঠি দিয়ে  জানায় WBSEDCL।  সবচেয়ে বেশি বিল বকেয়া রয়েছে দার্জিলিংয়ে। ওই জেলায় বকেয়া বিদ্যুতের বিল ৮ কোটি ৮৭ লক্ষ টাকা। নদিয়ার কল্যাণীর দুটি হাসপাতাল মিলিয়ে বিল বকেয়া রয়েছে ৪কোটি ২ লক্ষ টাকা। দক্ষিণ ২৪ পরগনার হাসপাতালে বাকি ১ কোটি ৩১ লক্ষ টাকার বিদ্যুতের বিল। বিল বকেয়া সংক্রান্ত চিঠি পাওয়ার পরই স্বাস্থ্য দফতর থেকে সংশ্লিষ্ট সব জেলার মুখ্য স্বাস্থ্য আধিকারিককে নোটিস পাঠানো হয়। স্বাস্থ্য ভবন থেকে পাঠান নোটিসে  প্রায় ২০ কোটি টাকার বকেয়া বিল অবিলম্বে মেটাতে বলা হয় সিএমওএইচ-দের। তারপরেও বিল এখনও বকেয়াই রয়েছে।  বিদ্যুত্ মন্ত্রী শোভনদেব চট্টোপাধ্যায় জানিয়েছেন, এই ফাইল তাঁর কাছেই আসে। কিন্তু এটি আসেনি। তাই বিশদে বিষয়টি জানা নেই। বিস্তারিত খোঁজ নিয়েই মন্তব্য করবেন।